title: Sklep Sveta (EU) 2015/2355 z dne 10. decembra 2015 o pooblastilu nekaterim državam članicam, da v interesu Evropske unije sprejmejo pristop Ruske federacije k Haaški konvenciji iz leta 1980 o civilnopravnih vidikih mednarodne ugrabitve otrok

text:
               17.12.2015

               SL

               Uradni list Evropske unije

               L 331/14

         SKLEP SVETA (EU) 2015/2355
   z dne 10. decembra 2015
   o pooblastilu nekaterim državam članicam, da v interesu Evropske unije sprejmejo pristop Ruske federacije k Haaški konvenciji iz leta 1980 o civilnopravnih vidikih mednarodne ugrabitve otrok
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 81(3) v povezavi s členom 218 Pogodbe,
   ob upoštevanju predloga Evropske komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Evropska unija je kot enega izmed svojih ciljev določila cilj spodbujati varstvo otrokovih pravic, kakor je navedeno v členu 3 Pogodbe o Evropski uniji. Ukrepi za zaščito otrok zoper nezakonito premestitev ali zadržanje so bistveni del te politike.

               (2)

               Svet je sprejel Uredbo (ES) št. 2201/2003 (2) (Uredba Bruselj IIa), katere namen je zaščititi otroke pred škodljivimi posledicami nezakonite premestitve ali zadržanja ter vzpostaviti postopke za zagotovitev njihove hitre vrnitve v državo stalnega prebivališča ter zagotoviti varstvo pravic do stikov z otrokom in pravic do varstva in vzgoje.

               (3)

               Uredba (ES) št. 2201/2003 dopolnjuje in krepi določbe Haaške konvencije z dne 25. oktobra 1980 o civilnopravnih vidikih mednarodne ugrabitve otrok (v nadaljnjem besedilu: Haaška konvencija iz leta 1980), ki na mednarodni ravni uvaja sistem obveznosti in sodelovanja med državami pogodbenicami in med centralnimi organi, ter katere namen je zagotoviti hitro vrnitev nezakonito premeščenih ali zadržanih otrok.

               (4)

               Vse države članice Unije so pogodbenice Haaške konvencije iz leta 1980.

               (5)

               Unija spodbuja tretje države k pristopu k Haaški konvenciji iz leta 1980 in podpira njeno pravilno izvajanje, tako da skupaj z državami članicami sodeluje, med drugim v posebnih komisijah, ki jih redno organizira Haaška konferenca o mednarodnem zasebnem pravu.

               (6)

               Skupni pravni okvir, ki se uporablja za odnose med državami članicami Unije in tretjimi državami, bi lahko bil najboljša rešitev za občutljive primere mednarodne ugrabitve otrok.

               (7)

               Haaška konvencija iz leta 1980 določa, da se Konvencija uporablja med državo pristopnico in tistimi državami pogodbenicami, ki so izjavile, da sprejemajo pristop.

               (8)

               Haaška konvencija iz leta 1980 ne omogoča, da bi njene pogodbenice postale organizacije za regionalno gospodarsko povezovanje, kakršna je Unija. Zato Unija ne more pristopiti k navedeni konvenciji, niti ne more predložiti izjave o sprejetju države pristopnice.

               (9)

               Na podlagi mnenja 1/13 Sodišča Evropske unije izjave o sprejetju v okviru Haaške konvencije iz leta 1980 sodijo v izključno zunanjo pristojnost Unije.

               (10)

               Ruska federacija je listino o pristopu k Haaški konvenciji iz leta 1980 predložila 28. julija 2011. Haaška konvencija iz leta 1980 je za Ruski federaciji začela veljati 1. oktobra 2011.

               (11)

               Več držav članic je že sprejelo pristop Ruske federacije k Haaški konvenciji iz leta 1980. Ocena razmer v Ruski federaciji je privedla do sklepa, da lahko tiste države članice, ki še niso sprejele pristopa Ruske federacije, v interesu Unije sprejmejo pristop Ruske federacije v skladu s pogoji iz Haaške konvencije iz leta 1980.

               (12)

               Države članice, ki še niso sprejele pristopa Ruske federacije, bi morale biti zato pooblaščene, da predložijo svoje izjave o sprejetju pristopa Ruske federacije v interesu Unije v skladu s pogoji iz tega sklepa. Republika Bolgarija, Češka republika, Republika Estonija, Irska, Helenska republika, Kraljevina Španija, Francoska republika, Republika Hrvaška, Republika Litva, Romunija, Republika Slovenija, Slovaška republika in Republika Finska, ki so že sprejele pristop Ruske federacije k Haaški konvenciji iz leta 1980, ne bi smele predložiti novih izjav o sprejetju, saj obstoječe izjave po mednarodnem javnem pravu ostajajo veljavne.

               (13)

               Uredba (ES) št. 2201/2003 zavezuje tudi Združeno Kraljestvo in Irsko, ki sodelujeta pri sprejetju in uporabi tega sklepa.

               (14)

               V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja –

         SPREJEL NASLEDNJI SKLEP:
   Člen 1
   1.   Države članice, ki tega še niso storile, so pooblaščene, da v interesu Unije sprejmejo pristop Ruske federacije k Haaški konvenciji z dne 25. oktobra 1980 o civilnopravnih vidikih mednarodne ugrabitve otrok (v nadaljnjem besedilu: Haaška konvencija iz leta 1980).
   2.   Države članice iz odstavka 1 predložijo najpozneje do 11. decembra 2016 naslednjo izjavo o sprejetju v interesu Unije pristopa Ruske federacije k Haaški konvenciji iz leta 1980:

      „[Celotno ime DRŽAVE ČLANICE] izjavlja, da v skladu s Sklepom Sveta (EU) 2015/2355 sprejema pristop Ruske federacije k Haaški konvenciji z dne 25. oktobra 1980 o civilnopravnih vidikih mednarodne ugrabitve otrok.“

   3.   Vsaka država članica obvesti Svet in Komisijo o tem, da je predložila svojo izjavo o sprejetju pristopa Ruske federacije, ter sporoči Komisiji besedilo izjave v dveh mesecih po tem, ko je izjavo predložila.
   Člen 2
   Tiste države članice, ki so predložile izjave o sprejetju pristopa Ruske federacije k Haaški konvenciji iz leta 1980 pred datumom sprejetja tega sklepa, ne predložijo novih izjav.
   Člen 3
   Ta sklep začne veljati dan po objavi v Uradnem listu Evropske unije.
   Člen 4
   Ta sklep je naslovljen na vse države članice razen na Republiko Bolgarijo, Češko republiko, Kraljevino Dansko, Republiko Estonijo, Irsko, Helensko republiko, Kraljevino Španijo, Francosko republiko, Republiko Hrvaško, Republiko Litvo, Romunijo, Republiko Slovenijo, Slovaško republiko in Republiko Finsko.

      V Bruslju, 10. decembra 2015

            Za Svet

            Predsednik

         F. BAUSCH

      (1)  Mnenje z dne 11. februarja 2015 (še ni objavljeno v Uradnem listu).

      (2)  Uredba Sveta (ES) št. 2201/2003 z dne 27. novembra 2003 o pristojnosti in priznavanju ter izvrševanju sodnih odločb v zakonskih sporih in sporih v zvezi s starševsko odgovornostjo ter o razveljavitvi Uredbe (ES) št. 1347/2000 (UL L 338, 23.12.2003, str. 1).


title: Sklep Sveta 2005/808/SZVP z dne 21. novembra 2005 o podaljšanju mandata vodje Nadzorne misije Evropske unije (EUMM)

text:
               22.11.2005

               SL

               Uradni list Evropske unije

               L 303/62

      SKLEP SVETA 2005/808/SZVP
   z dne 21. novembra 2005
   o podaljšanju mandata vodje Nadzorne misije Evropske unije (EUMM)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 23(2) Pogodbe,
   ob upoštevanju Skupnega ukrepa Sveta 2002/921/SZVP z dne 25. novembra 2002 o podaljšanju mandata Nadzorne misije Evropske unije (1) in zlasti člena 5(1) Skupnega ukrepa,
   ob upoštevanju naslednjega:

               (1)

               Svet je dne 22. novembra 2004 sprejel Sklep 2004/795/SZVP (2) o podaljšanju mandata ge. Maryse DAVIET kot vodje Nadzorne misije Evropske unije (EUMM). Navedeni sklep preneha veljati 31. decembra 2005.

               (2)

               Svet je dne 21. novembra 2005 sprejel Skupni ukrep 2005/807/SZVP o podaljšanju in spremembi mandata Nadzorne misije Evropske unije (EUMM) (3) do 31. decembra 2006.

               (3)

               Zaradi tega je treba tudi mandat vodje misije EUMM podaljšati –

         SKLENIL:
   Člen 1
   Mandat ge. Maryse DAVIET kot vodje Misije EUMM se podaljša do 31. decembra 2006.
   Člen 2
   Ta sklep se uveljavi na dan sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 21. novembra 2005

            Za Svet

            Predsednik

         J. STRAW

      (1)  UL L 321, 26.11.2002, str. 51, in popravek v UL L 324, 29.11.2002, str. 76. Skupni ukrep, kakor je bil spremenjen s Skupnim ukrepom 2004/794/SZVP (UL L 349, 25.11.2004, str. 55).

      (2)  UL L 349, 25.11.2004, str. 56.

      (3)  Glej stran 61 tega uradnega lista.


title: Sklep Sveta z dne 6. aprila 2009 o podpisu Sporazuma med Evropsko skupnostjo in Barbadosom o odpravi vizumov za kratkoročno bivanje in o njegovi začasni uporabi (2009/479/ES)

text:
               30.6.2009

               SL

               Uradni list Evropske unije

               L 169/9

         SKLEP SVETA
   z dne 6. aprila 2009
   o podpisu Sporazuma med Evropsko skupnostjo in Barbadosom o odpravi vizumov za kratkoročno bivanje in o njegovi začasni uporabi
   (2009/479/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti točke (2)(b)(i) člena 62 v povezavi s prvim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Uredba Sveta (ES) št. 1932/2006 (1) je spremenila Uredbo (ES) št. 539/2001 (2), ki določa seznam tretjih držav, katerih državljani morajo pri prehodu zunanjih meja Evropske unije imeti vizume (negativni seznam), in držav, katerih državljani so oproščeni te zahteve (pozitivni seznam), s tem da med drugim prenaša Barbados z negativnega na pozitivni seznam. Nadalje Uredba (ES) št. 1932/2006 določa, da se izvzetje iz vizumske obveznosti začne uporabljati šele od začetka veljavnosti sporazuma o izvzetju iz vizumske obveznosti med Evropsko skupnostjo in Barbadosom.

               (2)

               Svet je s Sklepom z dne 5. junija 2008 pooblastil Komisijo za pogajanja o Sporazumu med Evropsko skupnostjo in Barbadosom o odpravi vizumov za kratkoročno bivanje.

               (3)

               Pogajanja o Sporazumu so se začela 7. julija 2008 in zaključila 16. oktobra 2008.

               (4)

               Sporazum, parafiran v Bruslju 12. novembra 2008, bi bilo treba podpisati, priložene izjave pa odobriti. Sporazum bi bilo treba začasno uporabljati do zaključka postopkov, potrebnih za njegovo sklenitev.

               (5)

               V skladu s členoma 1 in 2 Protokola o stališču Združenega kraljestva in Irske, ki je priložen k Pogodbi o Evropski uniji in Pogodbi o ustanovitvi Evropske skupnosti in brez poseganja v člen 4 navedenega Protokola, ti dve državi članici ne sodelujeta pri sprejetju tega sklepa, ki zato zanju ni zavezujoč in se v njiju ne uporablja –

         SKLENIL:
   Člen 1
   Podpis Sporazuma med Evropsko skupnostjo in Barbadosom o odpravi vizumov za kratkoročno bivanje (v nadaljnjem besedilu „Sporazum“) se odobri v imenu Skupnosti, s pridržkom sklenitve navedenega sporazuma.
   Besedilo Sporazuma je priloženo temu sklepu.
   Člen 2
   Izjave, priložene temu sklepu, se odobrijo v imenu Skupnosti.
   Člen 3
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Skupnosti s pridržkom njegove sklenitve.
   Člen 4
   Sporazum se začasno uporablja od njegovega podpisa (3) do zaključka postopkov, potrebnih za njegovo sklenitev.

      V Luxembourgu, 6. aprila 2009

            Za Svet

            Predsednik

         J. POSPÍŠIL

      (1)  UL L 405, 30.12.2006, str. 23.

      (2)  UL L 81, 21.3.2001, str. 1.

      (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.
   SKUPNA IZJAVA GLEDE ISLANDIJE, NORVEŠKE, ŠVICE IN LIHTENŠTAJNA
   Pogodbenici sta seznanjeni s tesnimi odnosi med Evropsko skupnostjo ter Islandijo, Norveško, Švico in Lihtenštajnom, zlasti na podlagi sporazumov z dne 18. maja 1999 in 26. oktobra 2004 o pridružitvi teh držav k izvajanju, uporabi in razvoju schengenskega pravnega reda.
   V takih okoliščinah je zaželeno, da organi Islandije, Norveške, Švice in Lihtenštajna na eni strani ter organi Barbadosa na drugi, brez odloga sklenejo dvostranske sporazume o odpravi vizumov za kratkoročno bivanje, pod podobnimi pogoji kot veljajo v tem sporazumu.
   SKUPNA IZJAVA O RAZLAGI KATEGORIJE OSEB, KI POTUJEJO Z NAMENOM OPRAVLJANJA PLAČANEGA DELA, IZ ČLENA 3(2) TEGA SPORAZUMA
   V želji, da se zagotovi enotna razlaga, se pogodbenici strinjata, da v tem sporazumu kategorija oseb, ki potujejo z namenom opravljanja plačanega dela, zajema osebe, ki vstopajo v državo z namenom opravljanja pridobitne/plačane dejavnosti na ozemlju druge pogodbenice kot zaposlene osebe ali ponudniki storitev.
   Ta kategorija ne zajema:

               —

               poslovnežev, tj. oseb, ki potujejo s poslovnimi nameni (ne da bi bile zaposlene v drugi državi pogodbenici),

               —

               športnikov in umetnikov, ki priložnostno opravljajo svojo dejavnost,

               —

               novinarjev, poslanih s strani medijev iz držav, v katerih bivajo, in

               —

               udeležencev usposabljanj znotraj podjetij.

         Izvajanje te izjave nadzoruje Skupni odbor v okviru svoje pristojnosti iz člena 6 tega sporazuma, ki lahko predlaga spremembe, kadar – na podlagi izkušenj pogodbenic – oceni, da je to potrebno.
   SKUPNA IZJAVA O RAZLAGI TRIMESEČNEGA OBDOBJA ZNOTRAJ OBDOBJA ŠESTIH MESECEV OD DNE PRVEGA VSTOPA, KOT GA DOLOČA ČLEN 4 TEGA SPORAZUMA
   Pogodbenici se strinjata, da obdobje največ treh mesecev znotraj šestmesečnega obdobja od dne prvega vstopa na ozemlje Barbadosa ali schengensko območje, kot ga navaja člen 4 tega sporazuma, lahko pomeni ali neprekinjen obisk ali več zaporednih obiskov, katerih skupno trajanje ne presega treh mesecev v nobenem šestmesečnem obdobju.
   SKUPNA IZJAVA O OBVESTITVI DRŽAVLJANOV O SPORAZUMU O ODPRAVI VIZUMOV
   Ob upoštevanju pomembnosti, ki jo ima preglednost za državljane Evropske unije in Barbadosa, se pogodbenici zavezujeta k neomejenemu razširjanju informacij v zvezi z vsebino in posledicami sporazuma o odpravi vizumov ter sorodnimi zadevami, kot so na primer pogoji za vstop.
    ---documentbreak---

               30.6.2009

               SL

               Uradni list Evropske unije

               L 169/10

         SPORAZUM
   med Evropsko skupnostjo in Barbadosom o odpravi vizumov za kratkoročno bivanje
   EVROPSKA SKUPNOST, v nadaljnjem besedilu „Skupnost“, in
   BARBADOS, v nadaljnjem besedilu „pogodbenici“, STA SE –
   Z NAMENOM še naprej razvijati prijateljske odnose med pogodbenicama in z željo po olajšanju potovanja z zagotovitvijo vstopa brez vizumov ter kratkoročnega bivanja za svoje državljane,
   OB UPOŠTEVANJU Uredbe Sveta (ES) št. 1932/2006 z dne 21. decembra 2006, ki spreminja Uredbo (ES) št. 539/2001, ki določa seznam tretjih držav, katerih državljani morajo pri prehodu zunanjih meja imeti vizum, in držav, katerih državljani so oproščeni te zahteve (1), s tem da med drugim prenaša šest tretjih držav, vključno z Barbadosom, na seznam tretjih držav, katerih državljani so oproščeni vizumske obveznosti za kratkoročno bivanje v državah članicah Evropske unije (EU),
   OB UPOŠTEVANJU, da člen 2 Uredbe (ES) št. 1932/2006 določa, da se za teh šest držav izvzetje iz vizumske obveznosti začne uporabljati šele z dnem, ko začne veljati sporazum o odpravi vizumov, ki ga skleneta Evropska skupnost in zadevna država,
   OB SPOZNANJU, da so državljani vseh držav članic oproščeni vizumske obveznosti, kadar potujejo na Barbados, vendar za različno dolga obdobja (28 dni ali 6 mesecev),
   Z ŽELJO po zaščiti načela enakovrednega obravnavanja vseh državljanov EU,
   OB UPOŠTEVANJU, da osebe, ki potujejo z namenom opravljanja plačanega dela med svojim kratkoročnim bivanjem, niso zajete v tem sporazumu in se zaradi tega za to kategorijo oseb v zvezi z vizumsko obveznostjo ali njenim izvzetjem in dostopom do zaposlitve še naprej uporabljajo ustrezna pravila prava Skupnosti in nacionalnega prava držav članic ter nacionalnega prava Barbadosa,
   OB UPOŠTEVANJU Protokola o stališču Združenega kraljestva in Irske ter Protokola o vključitvi schengenskega pravnega reda v okvir Evropske unije, ki sta priložena Pogodbi o Evropski uniji in Pogodbi o ustanovitvi Evropske skupnosti, ter s potrditvijo, da se določbe tega sporazuma ne uporabljajo za Združeno kraljestvo in Irsko –
   DOGOVORILI:
   Člen 1
   Predmet
   Ta sporazum omogoča državljanom Evropske unije in Barbadosa potovanje brez vizumov na ozemlje druge pogodbenice za največ tri mesece v obdobju šestih mesecev.
   Člen 2
   Opredelitve pojmov
   V tem sporazumu:

               (a)

               „država članica“ pomeni katero koli državo članico Evropske unije z izjemo Združenega kraljestva in Irske;

               (b)

               „državljan Evropske unije“ pomeni državljana države članice, kot je opredeljena v točki (a);

               (c)

               „državljan Barbadosa“ pomeni vsako osebo, ki ima državljanstvo Barbadosa;

               (d)

               „schengensko območje“ pomeni območje brez notranjih meja, ki zajema ozemlja držav članic, kot so opredeljene v točki (a), ki v celoti izvajajo schengenski pravni red.

         Člen 3
   Področje uporabe
   1.   Državljani Evropske unije, imetniki veljavnega običajnega, diplomatskega ali službenega/uradnega potnega lista ene od držav članic, lahko brez vizuma vstopijo na ozemlje Barbadosa ter tam bivajo za obdobje, kot je opredeljeno v členu 4(1).
   Državljani Barbadosa, imetniki veljavnega običajnega, diplomatskega ali službenega/uradnega potnega lista Barbadosa, lahko brez vizuma vstopijo na ozemlje držav članic ter tam bivajo za obdobje, kot je opredeljeno v členu 4(2).
   2.   Odstavek 1 ne velja za osebe, ki potujejo z namenom opravljanja plačanega dela.
   Vsaka država članica posebej lahko za to kategorijo oseb uvede vizumsko obveznost za državljane Barbadosa, ali pa jo odpravi, v skladu s členom 4(3) Uredbe (ES) št. 539/2001.
   Barbados se za to kategorijo oseb lahko odloči za vizumsko obveznost ali njeno odpravo za državljane vsake države članice posebej v skladu s svojim nacionalnim pravom.
   3.   Odprava vizumov, ki jo uvaja ta sporazum, se uporablja brez poseganja v zakonodajo pogodbenic v zvezi s pogoji za vstop in kratkoročno bivanje. Države članice in Barbados si pridržujejo pravico do zavrnitve vstopa na svoje ozemlje in kratkoročnega bivanja na njem, če en ali več od navedenih pogojev ni izpolnjen.
   4.   Odprava vizumov velja neodvisno od načina prevoza, s katerim se prečkajo meje pogodbenic.
   5.   Zadeve, ki jih ta sporazum ne zajema, se presojajo po pravu Skupnosti, nacionalnem pravu držav članic in nacionalnem pravu Barbadosa.
   Člen 4
   Trajanje bivanja
   1.   Državljani Evropske unije lahko bivajo na ozemlju Barbadosa največ tri mesece v obdobju šestih mesecev od dne prvega vstopa na ozemlje te države.
   2.   Državljani Barbadosa lahko bivajo na schengenskem območju največ tri mesece v obdobju šestih mesecev od dne prvega vstopa na ozemlje katere koli države članice, ki v celoti izvaja schengenski pravni red. To trimesečno obdobje znotraj obdobja šestih mesecev se šteje neodvisno od kakršnega koli bivanja v državi članici, ki schengenskega pravnega reda še ne izvaja v celoti.
   Državljani Barbadosa lahko bivajo največ tri mesece v obdobju šestih mesecev od dne prvega vstopa na ozemlje vsake izmed držav članic, ki schengenskega pravnega reda še ne izvajajo v celoti, neodvisno od časa bivanja na schengenskem območju.
   3.   Sporazum ne posega v možnost podaljšanja obdobja bivanja na več kot tri mesece, ki jo imajo Barbados in države članice v skladu z nacionalnim pravom in pravom Skupnosti.
   Člen 5
   Območje uporabe
   1.   Kar zadeva Francosko republiko, se določbe tega sporazuma uporabljajo samo za evropska ozemlja Francoske republike.
   2.   Kar zadeva Kraljevino Nizozemsko, se določbe tega sporazuma uporabljajo samo za evropska ozemlja Kraljevine Nizozemske.
   Člen 6
   Skupni odbor za upravljanjeSporazuma
   1.   Pogodbenici ustanovita Skupni odbor strokovnjakov (v nadaljnjem besedilu „Odbor“), ki ga sestavljajo predstavniki Evropske skupnosti in predstavniki Barbadosa. Skupnost zastopa Evropska komisija.
   2.   Naloge Odbora so med drugim:

               (a)

               spremljanje izvajanja tega sporazuma;

               (b)

               predlaganje sprememb ali dopolnitev k temu sporazumu;

               (c)

               reševanje sporov, ki izhajajo iz razlage ali uporabe določb tega sporazuma.

         3.   Odbor se sestane po potrebi na zahtevo ene od pogodbenic.
   4.   Odbor sprejme svoj poslovnik.
   Člen 7
   Razmerje med tem sporazumom in obstoječimi dvostranskimi sporazumi o odpravi vizumov med državami članicami in Barbadosom
   Ta sporazum ima prednost pred določbami katerih koli dvostranskih sporazumov ali dogovorov, sklenjenih med posameznimi državami članicami in Barbadosom, v primeru, da njihove določbe urejajo zadeve, ki spadajo v področje uporabe tega sporazuma.
   Člen 8
   Končne določbe
   1.   Pogodbenici ratificirata ali odobrita ta sporazum v skladu s svojimi notranjimi postopki, Sporazum pa začne veljati prvi dan drugega meseca po dnevu, ko se pogodbenici uradno obvestita o zaključku zgoraj navedenih postopkov.
   2.   Ta sporazum se sklene za nedoločen čas, razen če je odpovedan v skladu z odstavkom 5.
   3.   Ta sporazum se lahko spremeni s pisnim sporazumom obeh pogodbenic. Spremembe začnejo veljati z dnem, ko se pogodbenici medsebojno obvestita, da so zaključeni notranji postopki, potrebni v ta namen.
   4.   Vsaka pogodbenica lahko začasno preneha izvajati celotni Sporazum ali njegov del, zlasti iz razlogov javnega reda, zaščite nacionalne varnosti ali varstva javnega zdravja, nezakonitega priseljevanja ali ponovne uvedbe vizumske obveznosti katere koli pogodbenice. Pogodbenica o odločitvi o začasnem prenehanju izvajanja uradno obvesti drugo pogodbenico najpozneje 2 meseca pred začetkom veljavnosti odločitve. Pogodbenica, ki je začasno prenehala izvajati ta sporazum, nemudoma obvesti drugo pogodbenico, ko razlogi za začasno prenehanje izvajanja ne obstajajo več.
   5.   Vsaka pogodbenica lahko ta sporazum odpove s pisnim obvestilom drugi pogodbenici. Ta sporazum preneha veljati 90 dni po datumu takega uradnega obvestila.
   6.   Barbados lahko ta sporazum začasno preneha izvajati ali ga odpove samo z veljavnostjo za vse države članice skupaj.
   7.   Skupnost lahko ta sporazum začasno preneha izvajati ali ga odpove samo z veljavnostjo za vse svoje države članice skupaj.

      V Bruslju, dne 28. maja 2009, sestavljeno v dveh izvodih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer je vsako od teh besedil enako verodostojno.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Барбадос
         Por Barbados
         Za Barbados
         For Barbados
         Für Barbados
         Barbadose nimel
         Για τα Μπαρμπάντος
         For Barbados
         Pour la Barbade
         Per le Barbados
         Barbadosas vārdā
         Barbadoso vardu
         Barbados részéről
         Għal Barbados
         Voor Barbados
         W imieniu Barbadosu
         Por Barbados
         Pentru Barbados
         Za Barbados
         Za Barbados
         Barbadosin puolesta
         För Barbados

      (1)  UL L 405, 30.12.2006, str. 23.


title: 2011/503/EU: Sklep Komisije z dne 11. avgusta 2011 o odobritvi Španiji, da za romunske delavce začasno odloži uporabo členov 1 do 6 Uredbe (EU) št. 492/2011 Evropskega parlamenta in Sveta o prostem gibanju delavcev v Uniji

text:
               12.8.2011

               SL

               Uradni list Evropske unije

               L 207/22

         SKLEP KOMISIJE
   z dne 11. avgusta 2011
   o odobritvi Španiji, da za romunske delavce začasno odloži uporabo členov 1 do 6 Uredbe (EU) št. 492/2011 Evropskega parlamenta in Sveta o prostem gibanju delavcev v Uniji
   (2011/503/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Akta o pristopu Bolgarije in Romunije (1) in zlasti člena 23 ter drugega pododstavka odstavka 7 iz Priloge VII dela 1 „Prosto gibanje oseb“ Akta o pristopu,
   ob upoštevanju zahtevka Španije z dne 28. julija 2011,
   ob upoštevanju naslednjega:

               (1)

               Španija je od 1. januarja 2009 v celoti izvajala člene 1 do 6 Uredbe Sveta št. 1612/68 (EGS) z dne 15. oktobra 1968 o prostem gibanju delavcev v Skupnosti (2) za romunske državljane. Uredba št. 1612/68 (EGS) je bila kodificirana, nadomestila pa jo je Uredba (EU) št. 492/2011 Evropskega parlamenta in Sveta z dne 5. aprila 2011 o prostem gibanju delavcev v Uniji (3), ki je začela veljati 16. junija 2011.

               (2)

               Španija je Komisijo zaradi resnih motenj na svojem trgu dela 22. julija 2011 v skladu s tretjim pododstavkom odstavka 7 iz Priloge VII dela 1 Akta o pristopu iz leta 2005 obvestila, da se je tega dne odločila ponovno uvesti omejitve dostopa do trga dela za romunske delavce, in sicer zaradi potrebe po hitrem ukrepanju, ki je nastala zaradi sezonsko pogojenega stanja kmetijskega sektorja poleti. Nevarnost povečanega števila romunskih delavcev bi med čakanjem na sklep Komisije v skladu z drugim pododstavkom odstavka 7 iz navedene Priloge VII namreč lahko ogrozila učinkovitost ponovno uvedenih omejitev. Španska vlada je hkrati predložila tudi utemeljeno naknadno uradno obvestilo in informacije, ki dokazujejo motnje na trgu dela.

               (3)

               Španija v dopisu z dne 28. julija 2011 v skladu z drugim pododstavkom odstavka 7 iz Priloge VII Akta o pristopu iz leta 2005, ki ga je poslala na podlagi dopisa z dne 22. julija 2011, zahteva, da Komisija odobri popolno začasno odložitev uporabe členov 1 do 6 Uredbe (EU) št. 492/2011 za romunske delavce na ozemlju Španije in v vseh sektorjih trga dela ter določi, da je treba sprejeti sklep pregledati do 31. decembra 2012.

               (4)

               Španija svoj zahtevek utemeljuje z navedbo trenutnih resnih motenj na svojem trgu dela, zlasti z nenavadnim padcem stopnje zaposlenosti po gospodarski recesiji, ki se je začela leta 2008 in povzročila veliko povečanje stopnje brezposelnosti, ki trenutno presega 20 %, in z oteženim ustvarjanjem znatnega števila delovnih mest v kratkem času.

               (5)

               Španija navaja, da so motnje na njenem trgu dela, ki resno ogrožajo stopnjo zaposlenosti, splošne in niso omejene na posamezno regijo ali sektor.

               (6)

               Španija svoj zahtevek utemeljuje tudi z zmanjšanjem stopnje zaposlenosti romunskih državljanov v Španiji, stalno rastjo brezposelnosti in velikim povečanjem števila romunskih rezidentov v Španiji, do česar je prišlo kljub neugodnemu razvoju španskega trga dela, kar je negativno vplivalo na zmogljivost Španije, da bi sprejela nove delavce.

               (7)

               Odstavek 7 iz Priloge VII dela 1 Akta o pristopu iz leta 2005 določa zaščitno klavzulo, katere namen je državi članici, ki že v celoti izvaja člene 1 do 6 Uredbe (EU) št. 492/2011 za delavce, ki jih zadevajo prehodne določbe iz navedene priloge, in ki se srečuje z resnimi motnjami na trgu dela ali predvideva njihov nastanek, omogočiti, da ponovno uvede omejitve prostega pretoka delavcev, kar ji bo pomagalo ponovno vzpostaviti normalno stanje na trgu dela v zadevni regiji ali poklicu.

               (8)

               Odstavek 7 iz Priloge VII dela 1 Akta o pristopu iz leta 2005 določa dva povezana postopka: običajni postopek iz drugega pododstavka odstavka 7 in nujni postopek iz tretjega pododstavka odstavka 7. Medtem ko postopek iz drugega pododstavka odstavka 7 določa, da država članica zahteva, da Komisija v dveh tednih odloči o popolni ali delni začasni odložitvi uporabe zakonodaje Unije o prostem dostopu do trga dela v določeni regiji ali poklicu, postopek iz tretjega pododstavka odstavka 7 določa, da lahko država članica v nujnih in izjemnih primerih, ko ne more čakati na sklep Komisije iz drugega pododstavka odstavka 7, enostransko začasno odloži uporabo zakonodaje EU o prostem pretoku delavcev.

               (9)

               Analiza razpoložljivih gospodarskih podatkov kaže, da se Španija dejansko srečuje z resnimi motnjami na trgu dela, spremljajo pa jih daleč največja stopnja brezposelnosti v EU (mesečni podatki Eurostata kažejo na 21-odstotno brezposelnost v juniju 2011 v nasprotju s povprečjem EU, ki je znašalo 9,4 %, in brezposelnostjo na euroobmočju, ki je znašalo 9,9 %), zlasti dramatična stopnja brezposelnosti med mladimi (45,7 % junija 2011) in počasno okrevanje gospodarstva (podatki Eurostata kažejo, da je bila rast BDP v prvem četrtletju leta 2011 v primerjavi s predhodnim četrtletjem le 0,3-odstotna, v EU in na euroobmočju pa je znašala 0,8 %), poleg tega pa Španijo ovirajo tudi trenutna mednarodna finančna nihanja, ki od nje zahtevajo dodatno znižanje proračunskih sredstev za konsolidacijo javnih financ, kar bi lahko kratkoročno dodatno negativno vplivalo na obseg gospodarske rasti Španije. Vpliv manjšega zaposlovanja je splošen in vpliva na vse regije ter proizvodne sektorje. Podatki raziskave delovne sile za obdobje med letoma 2008 in 2010 kažejo tudi splošen padec stopnje zaposlenosti za 9 %, v gradbenem sektorju celo za 33 %, kar je vplivalo na vse regije in tako sega od Baskije s 6 % do avtonomne skupnosti Valenciana s 13 %.

               (10)

               Komisija zato meni, da je Španija predložila dokaze o tem, da se srečuje z motnjami na trgu dela na splošno, kar resno vpliva na stopnjo zaposlenosti v vseh regijah in sektorjih, stanje pa se v bližnji prihodnosti ne bo spremenilo.

               (11)

               Analiza Komisije pa je tudi pokazala, da je romunske državljane, ki živijo v Španiji, brezposelnost hudo prizadela, brezposelnih jih je tako več kot 30 % (vir: podatki Eurostata iz raziskave trga delovne sile, prvo četrtletje leta 2011). Število romunskih državljanov, ki prihajajo v Španijo, je kljub manjšemu zmanjšanju zaradi gospodarske recesije še vedno znatno, čeprav je povpraševanje po delavcih v Španiji majhno. Število romunskih državljanov, ki običajno prebivajo v Španiji, se je od 1. januarja 2006 do 1. januarja 2010 povečalo s 388 000 na 823 000 (vir: statistika Eurostata o selitvah).

               (12)

               Verjetno je, da bi nadaljnji neomejen dotok romunskih delavcev dejansko vplival na povečan pritisk na španski trg dela.

               (13)

               Da bi se ponovno vzpostavilo normalno stanje na španskem trgu dela, je ustrezno, da se Španiji odobri začasna omejitev prostega pretoka romunskih delavcev na njen trg dela.

               (14)

               Omejitve glede dostopa do trga dela pomenijo odstopanje od temeljnega načela iz Pogodbe o delovanju Evropske unije o prostem pretoku delavcev. V skladu z uveljavljeno sodno prakso Sodišča je treba take ukrepe razlagati in uporabljati omejeno.

               (15)

               Kljub temu da je zdaj ob upoštevanju posebnega trenutnega stanja na španskem trgu dela in izpodrivanja ter drugih morebitnih učinkov prelivanja med regijami ter sektorji zaradi izbirnega omejevanja ustrezno, da omejitve veljajo za zaposlitvene dejavnosti na celotnem ozemlju Španije in vse sektorje, se obseg odstopanja lahko zmanjša, če Komisija ugotovi, da so se spremenili pomembni podatki, na podlagi katerih je bil sprejet ta sklep, ali da so se njegovi učinki izkazali za bolj omejevalne, kot je bil njegov namen, zlasti za zaposlitvene dejavnosti, pri katerih se zahtevajo univerzitetna izobrazba in podobne kvalifikacije.

               (16)

               Da bi omejitve, odobrene v tem sklepu, imele predvideni učinek na španski trga dela, se zdaj šteje primerno, da te omejitve veljajo do 31. decembra 2012, ta časovni okvir pa se lahko skrajša, če Komisija ugotovi, da so se spremenili pomembni podatki, na podlagi katerih je bil sprejet ta sklep, ali da so se njegovi učinki izkazali za bolj omejevalne, kot je bil njegov namen.

               (17)

               Zato se zahteva, da Španija Komisiji vsako četrtletje predloži take statistične podatke, ki se zahtevajo za ugotavljanje razvoja trga dela glede na sektor in poklic. Prvo četrtletno poročilo se predloži pred 31. decembrom 2011.

               (18)

               Sklep, ki bo Španiji odobril ponovno uvedbo omejitev prostega pretoka romunskih državljanov na španskem trgu dela, vključuje nekatere pogoje za zagotovitev, da bodo te omejitve strogo omejene na ukrepe, ki so potrebni za doseganje predvidenega namena.

               (19)

               Zato ni ustrezno, da se ponovne omejitve uvedejo za romunske državljane in njihove družinske člane, ki so že zaposleni na španskem trgu dela, ter za tiste romunske državljane in njihove družinske člane, ki so na zavodu za zaposlovanje v Španiji prijavljeni kot iskalci zaposlitve.

               (20)

               Spoštovati je treba tudi načela, ki urejajo omejitve dostopa do trga dela iz Priloge VII dela 1 Akta o pristopu iz leta 2005, in sicer glede klavzule o zamrznitvi in načela prednostne obravnave v Uniji iz odstavka 14.

               (21)

               Pravico družinskih članov romunskih delavcev, da se zaposlijo v Španiji, mora mutatis mutandis urejati odstavek 8 iz Priloge VII dela 1 Akta o pristopu iz leta 2005.

               (22)

               Omejitve pravic romunskih državljanov in njihovih družinskih članov na področju dostopa do španskega trga dela, odobrene s tem sklepom, so strogo omejene na obseg tega sklepa in ne smejo vplivati na katere koli druge pravice, ki jih imajo romunski državljani in njihovi družinski člani v skladu z zakonodajo Unije.

               (23)

               Vsako četrtletje je treba zagotoviti postopek spremljanja in obveščanja o razvoju španskega trga dela.

               (24)

               Za namene spremljanja je treba določiti obveznost o natančnem obveščanju Komisije o ukrepih, ki jih je Španija sprejela na podlagi tega sklepa –

         SPREJELA NASLEDNJI SKLEP:
   Člen 1
   Španiji je odobreno, da pod pogoji iz členov 2 do 4 tega sklepa začasno odloži uporabo členov 1 do 6 Uredbe (EU) št. 492/2011 za romunske državljane, in sicer do 31. decembra 2012.
   Člen 2
   Ta sklep ne vpliva na romunske državljane in njihove družinske člane:

               1.

               ki so na dan začetka veljavnosti tega sklepa zaposleni v Španiji;

               2.

               ki so na dan začetka veljavnosti tega sklepa prijavljeni kot iskalci zaposlitve na zavodu za zaposlovanje v Španiji.

         Člen 3
   Uporaba tega sklepa je mutatis mutandis predmet pogojev o prehodnih določbah iz Priloge VII dela 1 Akta o pristopu iz leta 2005.
   Člen 4
   Španija sprejme vse potrebne ukrepe za nadaljnje natančno spremljanje razvoja trga dela. Komisiji vsako četrtletje predloži statistične podatke, ki prikazujejo razvoj trga dela glede na sektor dejavnosti in poklic. Prvo četrtletno poročilo se predloži pred 31. decembrom 2011.
   Španija v primeru kakršne koli znatne spremembe Komisiji in državam članicah takoj predloži posodobitev pomembnih podatkov, ki jih je predložila v zvezi s svojim zahtevkom za sprejetje sklepa Komisije in ob upoštevanju katerih je bil sprejet ta sklep.
   Člen 5
   Ta sklep se lahko spremeni ali prekliče, zlasti če so se spremenili pomembni podatki, ki so navedeni v členu 4 in na podlagi katerih je bil sprejet ta sklep, ali če se njegovi učinki izkažejo za bolj omejevalne, kot je bil njegov namen.
   Člen 6
   Španija Komisiji v dveh mesecih po prejetju Sklepa predloži natančne podatke o ukrepih, ki jih je sprejela na podlagi tega sklepa.
   Člen 7
   Ta sklep začne veljati na dan objave v Uradnem listu Evropske unije.

      V Bruslju, 11. avgusta 2011

            Za Komisijo

            Predsednik

         José Manuel BARROSO

      (1)  UL L 157, 21.6.2005, str. 203.

      (2)  UL L 257, 19.10.1968, str. 2. Posebna izdaja v angleškem jeziku, serija I, poglavje 1968(II), str. 475.

      (3)  UL L 141, 27.5.2011, str. 1.


title: Sklep Sveta (EU) 2017/1763 z dne 25. septembra 2017 o imenovanju člana in nadomestnega člana Odbora regij na predlog Republike Litve

text:
               28.9.2017

               SL

               Uradni list Evropske unije

               L 250/57

         SKLEP SVETA (EU) 2017/1763
   z dne 25. septembra 2017
   o imenovanju člana in nadomestnega člana Odbora regij na predlog Republike Litve
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga litovske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandata Mindaugasa SINKEVIČIUSA se je sprostilo mesto člana Odbora regij.

               (3)

               Zaradi konca mandata Jonasa JARUTISA se je sprostilo mesto nadomestnega člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se v Odbor regij imenujeta:

               (a)

               za člana:

                           —

                           Tadeuš ANDŽEJEVSKI, Member of Vilnius District Municipal Council,

               (b)

               za nadomestno članico:

                           —

                           Lina KAIRYTĖ, Member of Panevėžys District Municipal Council.

         Člen 2
   Ta sklep začne veljati na dan sprejetja.

      V Bruslju, 25. septembra 2017

            Za Svet

            Predsednik

         M. MAASIKAS

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: 2007/159/ES: Sklep Sveta z dne 22. februarja 2007 o stališču Skupnosti glede osnutka Pravilnika Gospodarske komisije Združenih narodov za Evropo o homologaciji motornih vozil glede prednjega vidnega polja voznika motornega vozila (Besedilo velja za EGP)

text:
               9.3.2007

               SL

               Uradni list Evropske unije

               L 69/37

      SKLEP SVETA

   z dne 22. februarja 2007
   o stališču Skupnosti glede osnutka Pravilnika Gospodarske komisije Združenih narodov za Evropo o homologaciji motornih vozil glede prednjega vidnega polja voznika motornega vozila
   (Besedilo velja za EGP)
   (2007/159/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Sklepa Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov (1), in zlasti druge alinee člena 4(2) Sporazuma,
   ob upoštevanju predloga Komisije,
   ob upoštevanju privolitve Evropskega parlamenta,
   ob upoštevanju naslednjega:

               (1)

               Osnutek Pravilnika Gospodarske komisije Združenih narodov za Evropo o homologaciji motornih vozil glede prednjega vidnega polja voznika motornega vozila (2) odpravlja tehnične ovire pri trgovini z motornimi vozili med pogodbenicami, kar zadeva navedene vidike, hkrati pa bo zagotovil visoko raven varnosti.

               (2)

               Primerno je opredeliti stališče Skupnosti do navedenega osnutka Pravilnika in posledično omogočiti, da Skupnost, ki jo zastopa Komisija, glasuje za ta osnutek.

               (3)

               Osnutek Pravilnika bi moral postati del sistema Skupnosti za homologacijo motornih vozil, ker je področje uporabe Direktive Sveta 77/649/EGS z dne 27. septembra 1977 o približevanju zakonodaje držav članic o vidnem polju voznikov motornih vozil (3) podobno področju uporabe tega osnutka Pravilnika –

         SKLENIL:
   Člen 1
   Osnutek Pravilnika Gospodarske komisije Združenih narodov za Evropo (UN/ECE) o homologaciji motornih vozil glede prednjega vidnega polja voznika motornega vozila, kakor je vključen v dokument TRANS/WP.29/2005/82 se odobri.
   Člen 2
   Skupnost, ki jo zastopa Komisija, na prihodnjem zasedanju Upravnega odbora Svetovnega foruma za usklajevanje predpisov o vozilih UN/ECE glasuje v prid osnutka Pravilnika UN/ECE iz člena 1.
   Člen 3
   Pravilnik UN/ECE o homologaciji motornih vozil glede prednjega vidnega polja voznika motornega vozila postane del sistema Skupnosti za homologacijo motornih vozil.

      V Bruslju, 22. februarja 2007

            Za Svet

            Predsednik

         F. MÜNTEFERING

      (1)  UL L 346, 17.12.1997, str. 78.

      (2)  Dokument UN/ECE: TRANS/WP.29/2005/82.

      (3)  UL L 267, 19.10.1977, str. 1. Direktiva, kakor je bila nazadnje spremenjena z Direktivo Komisije 90/630/EGS (UL L 341, 6.12.1990, str. 20).


title: 2009/144/ES: Sklep Sveta z dne 19. februarja 2009 o podaljšanju obdobja uporabe ukrepov iz Sklepa 2002/148/ES o sklenitvi posvetovanj z Zimbabvejem po členu 96 Sporazuma o partnerstvu AKP-ES

text:
               20.2.2009

               SL

               Uradni list Evropske unije

               L 49/15

      SKLEP SVETA

   z dne 19. februarja 2009
   o podaljšanju obdobja uporabe ukrepov iz Sklepa 2002/148/ES o sklenitvi posvetovanj z Zimbabvejem po členu 96 Sporazuma o partnerstvu AKP-ES
   (2009/144/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 300(2) Pogodbe,
   ob upoštevanju Sporazuma o partnerstvu AKP-ES, podpisanega v Cotonouju 23. junija 2000 (1) in spremenjenega v Luksemburgu 25. junija 2005, (2)

   ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih in postopkih, ki jih je treba sprejeti in upoštevati pri izvajanju Partnerskega sporazuma (3) med državami AKP in ES, ter zlasti člena 3 Notranjega Sporazuma,
   ob upoštevanju predloga Komisije,
   ob upoštevanju naslednjega:

               (1)

               S Sklepom Sveta 2002/148/ES (4) so bila posvetovanja z Republiko Zimbabve po členu 96(2)(c) Sporazuma o partnerstvu AKP-ES sklenjena, sprejeti pa so bili ustrezni ukrepi, kakor so opredeljeni v Prilogi k temu sklepu.

               (2)

               S Sklepom 2008/158/ES (5) je bila uporaba ukrepov iz člena 2 Sklepa 2002/148/ES, ki je bila podaljšana do 20. februarja 2004 s členom 1 Sklepa 2003/112/ES (6), do 20. februarja 2005 s členom 1 Sklepa 2004/157/ES (7), do 20. februarja 2006 s členom 1 Sklepa 2005/139/ES (8), do 20. februarja 2007 s členom 1 Sklepa 2006/114/ES (9) in do 18. februarja 2008 s členom 1 Sklepa 2007/127/ES (10), podaljšana za nadaljnje obdobje 12 mesecev, tj. do 20. februarja 2009.

               (3)

               Vlada Zimbabveja še naprej krši bistvene elemente, navedene v členu 9 Sporazuma o partnerstvu AKP-ES, sedanje razmere v Zimbabveju pa ne zagotavljajo spoštovanja človekovih pravic, demokratičnih načel in pravne države.

               (4)

               Zato bi bilo treba podaljšati obdobje uporabe ukrepov –

         SKLENIL:
   Člen 1
   Obdobje uporabe ukrepov iz člena 2 Sklepa 2002/148/ES se podaljša do 20. februarja 2010. Ukrepi se redno pregledujejo.
   Pismo iz Priloge k temu sklepu se pošlje predsedniku Zimbabveja.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 19. februarja 2009

            Za Svet

            Predsednik

         M. ŘÍMAN

      (1)  UL L 317, 15.12.2000, str. 3.

      (2)  UL L 209, 11.8.2005, str. 26.

      (3)  UL L 317, 15.12.2000, str. 376.

      (4)  UL L 50, 21.2.2002, str. 64.

      (5)  UL L 51, 26.2.2008, str. 19.

      (6)  UL L 46, 20.2.2003, str. 25.

      (7)  UL L 50, 20.2.2004, str. 60.

      (8)  UL L 48, 19.2.2005, str. 28.

      (9)  UL L 48, 18.2.2006, str. 26.

      (10)  UL L 53, 22.2.2007, str. 23.

      PRILOGA
      Bruselj,
      Evropska unija pripisuje določbam člena 9 Partnerskega sporazuma AKP-ES izreden pomen. Spoštovanje človekovih pravic, demokratičnih institucij in pravne države so kot bistveni elementi Sporazuma o partnerstvu temelj naših odnosov.
      S pismom z dne 19. februarja 2002 Vas je Evropska unija obvestila o svoji odločitvi, da je sklenila posvetovanja po členu 96 Sporazuma o partnerstvu AKP-ES in sprejela nekatere „ustrezne ukrepe“ v smislu člena 96(2)(c) navedenega sporazuma.
      S pismi z dne 19. februarja 2003, 19. februarja 2004, 18. februarja 2005, 15. februarja 2006, 21. februarja 2007 in 19. februarja 2008 Vas je Evropska unija obvestila o svojih odločitvah, da ne bo preklicala „ustreznih ukrepov“ in da bo podaljšala obdobje njihove uporabe do 20. februarja 2004, 20. februarja 2005, 20. februarja 2006, 20. februarja 2007, 20. februarja 2008 oziroma 20. februarja 2009.
      Evropska unija je zadovoljna, da sta stranki pod vodstvom Južnoafriške razvojne skupnosti v Zimbabveju dosegli sporazum, in upa, da bo nova vlada dokazala svojo zavezanost reformam, tudi na področju pravne države, človekovih pravic in demokratizacije.
      Kljub temu pa Evropska unija dvanajst mesecev po sprejemu zadnjega sklepa o ustreznih ukrepih meni, da na petih področjih iz Sklepa Sveta z dne 18. februarja 2002 ni bil dosežen bistven napredek.
      Evropska unija zato meni, da ustreznih ukrepov še ni mogoče preklicati, in je sklenila obdobje njihove uporabe podaljšati do 20. februarja 2010, dokler se ponovno ne začne posvetovanje.
      Evropska unija želi ponovno poudariti, da s temi ukrepi ne kaznuje prebivalstva Zimbabveja ter da bo še naprej prispevala k operacijam humanitarne narave in projektom neposredne podpore prebivalstvu, zlasti projektom v socialnih sektorjih ter na področju demokratizacije, spoštovanja človekovih pravic in pravne države, na katere ti ukrepi ne vplivajo.
      Evropska unija želi ponoviti, da uporaba ustreznih ukrepov v smislu člena 96 Sporazuma o partnerstvu AKP-ES ni ovira za politični dialog, kakor je opredeljen v členu 8 navedenega sporazuma.
      Ob upoštevanju navedenega želi Evropska unija še enkrat poudariti pomembnost, ki jo pripisuje prihodnjemu sodelovanju med ES in Zimbabvejem, ter potrditi svojo pripravljenost za nadaljevanje dialoga in napredek v bližnji prihodnosti k razmeram, ko bo možna ponovna vzpostavitev polnega sodelovanja.
      S spoštovanjem,

            Za Komisijo

            Za Svet


title: Sklep Sveta z dne 6. decembra 1996 o sklenitvi Sporazuma v obliki izmenjave pisem med Evropsko skupnostjo na eni strani in Kraljevino Norveško na drugi strani o Protokolu št. 2 k Sporazumu med Evropsko gospodarsko skupnostjo in Kraljevino Norveško

text:
Pomembno pravno obvestilo

|

31996D0753

Uradni list L 345 , 31/12/1996 str. 0078 - 0078

		Sklep Svetaz dne 6. decembra 1996o sklenitvi Sporazuma v obliki izmenjave pisem med Evropsko skupnostjo na eni strani in Kraljevino Norveško na drugi strani o Protokolu št. 2 k Sporazumu med Evropsko gospodarsko skupnostjo in Kraljevino Norveško(96/753/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti člena 113 v povezavi s prvim stavkom člena 228(2) Pogodbe,ob upoštevanju predloga Komisije,ker je bil Sporazum v obliki izmenjave pisem med Evropsko skupnostjo na eni strani in Kraljevino Norveško na drugi strani o Protokolu št. 2 k Sporazumu med Evropsko gospodarsko skupnostjo in Kraljevino Norveško [1] sklenjen, da bi upoštevali pristop Republike Avstrije, Republike Finske in Kraljevine Švedske k Evropski uniji in izvajanje Sporazuma urugvajskega kroga;ker je Sporazum treba odobriti,SKLENIL:Člen 1Sporazum v obliki izmenjave pisem med Evropsko skupnostjo na eni strani in Kraljevino Norveško na drugi strani o Protokolu št. 2 k Sporazumu med Evropsko gospodarsko skupnostjo in Kraljevino Norveško je odobren v imenu Skupnosti.Besedilo Sporazuma je priloženo k temu sklepu.Člen 2Podrobna pravila za uporabo tega sklepa sprejme Komisija, kateri pomaga Odbor iz člena 15 Uredbe (ES) št. 3448/93 [2] v skladu s postopkom iz člena 16 navedene uredbe.Člen 3Predsednik Sveta je pooblaščen, da imenuje osebo, ki bo pooblaščena za podpis Sporazuma iz člena 1, da zaveže Skupnost.V Bruslju, 6. decembra 1996Za SvetPredsednikD. Spring[1] UL L 171, 27.6.1973, str. 1.[2] UL L 318, 20.12.1993, str. 18.--------------------------------------------------


title: 2009/472/ES: Sklep Sveta z dne 6. aprila 2009 o zaključku postopka posvetovanj z Islamsko republiko Mavretanijo na podlagi člena 96 Sporazuma o partnerstvu AKP-ES

text:
               19.6.2009

               SL

               Uradni list Evropske unije

               L 156/26

      SKLEP SVETA

   z dne 6. aprila 2009
   o zaključku postopka posvetovanj z Islamsko republiko Mavretanijo na podlagi člena 96 Sporazuma o partnerstvu AKP-ES
   (2009/472/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Sporazuma o partnerstvu AKP-ES, podpisanega v Cotonouju 23. junija 2000 (v nadaljnjem besedilu „Sporazum o partnerstvu AKP-ES“), ter zlasti člena 96 Sporazuma,
   ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih in postopkih, ki jih je treba sprejeti in upoštevati pri izvajanju Partnerskega sporazuma med državami AKP in ES (1), ter zlasti člena 3 Notranjega sporazuma,
   ob upoštevanju predloga Komisije,
   ob upoštevanju naslednjega:

               (1)

               Kršeni so bili bistveni elementi iz člena 9 Sporazuma o partnerstvu AKP-ES.

               (2)

               V skladu s členom 96 Sporazuma o partnerstvu AKP-ES so se 20. oktobra 2008 začela posvetovanja z državami AKP in Islamsko republiko Mavretanijo, na katerih predstavniki vojaške hunte na oblasti niso predstavili zadovoljivih predlogov in zavez. Kljub enomesečnemu podaljšanju roka ni bilo mogoče ugotoviti nobenega novega elementa –

         SKLENIL:
   Člen 1
   Posvetovanja z Islamsko republiko Mavretanijo, začeta na podlagi člena 96 Sporazuma partnerstvu AKP-ES, so zaključena.
   Člen 2
   Ukrepi, določeni v priloženem pismu, so sprejeti kot ustrezni ukrepi v skladu s členom 96(2)(c) Sporazuma o partnerstvu AKP-ES.
   Člen 3
   Ta sklep začne veljati na dan sprejetja.
   Ta sklep preneha veljati 6. aprila 2011. Ta sklep se bo redno pregledoval vsaj vsakih šest mesecev na podlagi misij spremljanja, ki jih bosta skupaj izvajala predsedstvo Evropske unije in Komisija.
   Člen 4
   Ta sklep se objavi v Uradnem listu Evropske unije.

      V Luxembourgu, 6. aprila 2009

            Za Svet

            Predsednik

         J. POSPÍŠIL

      (1)  UL L 317, 15.12.2000, str. 376.

      PRILOGA
      Spoštovani gospod general,
      Evropska unija posveča veliko pozornost bistvenim elementom iz člena 9 Sporazuma o partnerstvu AKP-ES, podpisanega 23. junija 2000 v Cotonouju (v nadaljnjem besedilu „Sporazum AKP-ES“), ki zadevajo spoštovanje človekovih pravic ter načel demokracije in pravne države, na katerih temelji partnerstvo AKP-ES.
      Zato je Evropska unija vojaški državni udar, ki se je zgodil 6. avgusta 2008, takoj obsodila ter večkrat pozvala k spoštovanju demokracije in zakonitega institucionalnega okvira, ki je bil vzpostavljen od leta 2007. V skladu s členom 96 Sporazuma AKP-ES in ob upoštevanju dejstva, da je državni udar hudo kršenje bistvenih elementov iz člena 9 navedenega sporazuma, je Evropska unija začela politični dialog z organi na oblasti, ki je pripeljal do začetka posvetovanj, katerih namen je preučiti razmere in možne sporazumne rešitve za ponovno vzpostavitev ustavnega reda v čim krajšem času.
      Na uvodnem srečanju teh posvetovanj, ki je potekalo v Parizu 20. oktobra 2008, Evropska unija od mavretanske strani ni dobila zadovoljivih predlogov. Evropska unija je v svoji pripravljenosti na dialog in ob dobrem poznavanju zapletenosti političnih razmer v Mavretaniji najprej predlagala, da posvetovanja ostanejo odprta za obdobje enega meseca in pri tem poudarila, da bi bilo mogoče organizirati novo posvetovalno srečanje, če bi mavretanska stran predstavila potencialno zadovoljivo rešitev. Poleg tega je mavretansko stran in stran AKP obvestila, da bodo brez novih elementov posvetovanja končana in da bodo sprejeti ustrezni ukrepi.
      Na več srečanjih, ki jih je vodila Afriška unija, je Evropska unija skupaj s petimi mednarodnimi organizacijami, ki so oblikovale to mednarodno kontaktno skupino za Mavretanijo, jasno opredelila bistvene elemente sporazumne politične rešitve krize.
      Mednarodna kontaktna skupina se je ponovno srečala 28. januarja 2009, in sicer tik pred dejansko izvedbo individualnih sankcij, ki jih je sprejela Afriška unija, ter še 20. februarja 2009, da bi se seznanila z vrsto predlogov za rešitev krize, med drugim s predlogom organov na oblasti, o katerem je menila, da je še vedno neustrezen. Mednarodna kontaktna skupina je mavretanske strani pozvala k vključujočemu političnemu dialogu na nacionalni ravni pod pokroviteljstvom predsednika Afriške unije, da bi zagotovili ponovno sporazumno vzpostavitev ustavnega reda.

         Ustrezni spremljevalni ukrepi za ponovno vzpostavitev ustavnega reda

      Na osnovi navedenega je Evropska unija sklenila posvetovanja zaključiti in sprejeti navedene ustrezne ukrepe v skladu s členom 96(2)(c) Sporazuma AKP-ES. Ti ustrezni ukrepi so glede na trenutne nezadovoljive razmere, pa tudi na že potekajočo zamrznitev večjega dela sodelovanja, namenjeni postopni ponovni vzpostavitvi sodelovanja, in sicer kot odziv na naslednje ukrepe za ponovno sporazumno vzpostavitev ustavnega reda:

                  1.

                  Trenutne razmere in sprejetje takojšnjih ukrepov.

                  2.

                  Sporazumna rešitev za izhod iz krize v skladu z bistvenimi elementi, ki jih je predlagala mednarodna skupnost, in v okviru vključujočega in odprtega dialoga vzpostavitev volilnega okvira, ki bo omogočal izvedbo svobodnih, preglednih in reprezentativnih predsedniških volitev, ki jih bodo organizirale verodostojne institucije pod okriljem nevtralne vlade.

                  3.

                  Dejanska in nepreklicna izvedba omenjene rešitve za izhod iz krize.

                  4.

                  Popolna ponovna vzpostavitev ustavnega reda v Mavretaniji. To bo doseženo, ko bo na oblasti legitimen vodja države ter bo ustava začela veljati in se bo tudi spoštovala.

            1.   Trenutne razmere in sprejetje takojšnjih ukrepov
      Sprejmejo se ukrepi, opisani v nadaljevanju. Ukrepi za omejevanje sodelovanja ne bodo vplivali niti na humanitarno pomoč niti na neposredno podporo mavretanskemu prebivalstvu in civilni družbi.
      Z vsemi mavretanskimi stranmi bo še naprej potekal politični dialog v okviru člena 8 Sporazuma AKP-ES, in sicer vzporedno z ustreznimi ukrepi, ki so navedeni v členu 2(5)Priloge VII k Sporazumu AKP-ES. Ta dialog bo potekal v sodelovanju z mednarodno kontaktno skupino za Mavretanijo, okrepljen pa bo lahko takoj, ko bo sprejeta sporazumna rešitev za ponovno vzpostavitev ustavnega reda.

                  A.

                  Izvajanje tekočih projektov in okvirnega programa desetega ERS, z zgoraj omenjenimi izjemami in spremembami, je začasno ustavljeno in odvisno od morebitne postopne ponovne vzpostavitve sodelovanja na podlagi navedenih pogojev.

                  B.

                  Evropska komisija si pridržuje pravico, da takoj ponovno prevzame funkcije nacionalnega odredbodajalca ERS.

                  C.

                  V kolikor nadaljnji napredki in odločitve sektorskih politik, ki jih de facto in ne de iure izvajajo organi na oblasti, vplivajo na sodelovanje, ki še poteka, in v upanju, da se bo sodelovanje po rešitvi krize, ki bo sprejemljiva za mednarodno skupnost, lahko ponovno vzpostavilo, bodo službe Komisije še naprej sodelovale pri dialogu o sektorskih politikah v Mavretaniji, ki bo potekal na tehnični ravni, kar pa ne pomeni priznanja zakonitosti oblasti, ki je bila vzpostavljena po državnem udaru 6. avgusta 2008.

                  D.

                  Plačila za pogodbe, ki že veljajo, bodo izplačana v skladu z zadevnimi sklepi o financiranju. To so naslednji projekti:

                              —

                              cesti Rosso–Boghé in Kaedi–Gouaraye ter tehnična pomoč ministrstvu za promet,

                              —

                              projekt ureditve oaze Adrar (zaključek tekočih obveznosti),

                              —

                              preskrba z vodo, nadaljevanje treh obstoječih pogodb,

                              —

                              oskrba z energijo: nadaljevanje obstoječih pogodb,

                              —

                              program podpore nacionalnemu odredbodajalcu, ukrepi, potrebni za zaključek programa,

                              —

                              regionalni solarni program: nadaljevanje obstoječih pogodb z Mavretanijo,

                              —

                              program podpore civilni družbi, nadaljevanje izvajanja dejavnosti vodenja v okviru razpisov za zbiranje predlogov, ki jih neposredno upravlja Evropska komisija,

                              —

                              program za podporo nacionalnemu uradu za vzdrževanje cest (ENER): nadaljevanje v mejah obstoječih pogodbenih obveznosti,

                              —

                              pogodba o nepovratnih sredstvih v okviru sredstev B za sanacijo poplavljenih področij na območju reke Senegal,

                              —

                              podpora lokalnim skupnostim (izven ERS): projekt za izboljšanje komunalnega upravljanja vode v Nouakchottu in partnerstvo za podporo šolskega sistema občine Boustilla,

                              —

                              projekt sanacije Zazou (izven ERS, sofinanciranje NVO).

                  E.

                  Ob upoštevanju sporazumov o financiranju se bodo lahko sklenile nove pogodbe za naslednje programe:

                              —

                              objava lokalnih razpisov za zbiranje predlogov na področju „nedržavni akterji ter demokracija in človekove pravice“ (izven ERS); razpisi za zbiranje predlogov za lokalne skupnosti ostajajo začasno ustavljeni,

                              —

                              izvajanje projekta za podporo upravljanju migracijskih tokov s financiranjem iz regionalnih sredstev 9. ERS za AKP,

                              —

                              izvajanje projekta „podpora za vračanje beguncev“ v povezavi in usklajeno z Uradom za humanitarno pomoč Evropske komisije (ECHO), če bodo razmere v Mavretaniji to omogočale in ob upoštevanju predvidenih pogodbenih pogojev.

                  F.

                  Lahko se bodo preučili novi projekti na naslednjih področjih:

                              —

                              v okviru odziva na pomanjkanje hrane z uporabo regionalnih sredstev B desetega ERS bo mogoče predvideti ciljno usmerjeno posredovanje v višini 2 080 000 EUR v podporo prebivalcem, ki ga bo izvajala mednarodna organizacija in/ali NVO, a ne bo zajemalo neposredne podpore upravi, državi ali njenim agencijam,

                              —

                              načrtovanje porabe sredstev, namenjenih Mavretaniji v okviru nove „preskrbe s hrano“ in tematske vrstice „varnost preskrbe s hrano“ prek projektov za podporo kmetijstvu, ki jih bodo lahko izvajale mednarodne ali nevladne organizacije,

                              —

                              V okvirnem nacionalnem programu desetega ERS je bila predvidena okvirna vsota 40 milijonov EUR za proračunsko podporo. Tega projekta ne bo mogoče preučiti, dokler ne bo v celoti ponovno vzpostavljen ustavni red, kot je opisano v točki 4, ter hkrati upoštevani splošni pogoji za upravičenost, ki se zahtevajo za izvajanje tovrstnih programov,

                              —

                              Že zdaj pa je okvirni znesek za ta program znižan na 25 milijonov EUR. Od sproščenih 15 milijonov EUR jih bo 10 milijonov ostalo v rezervi za morebitno podporo za volitve v okviru ustavne rešitve krize v skladu z zahtevami mednarodne skupnosti. Preostalih 5 milijonov EUR pa bo ostalo v rezervi, med drugim za primere morebitne humanitarne krize zaradi kriznih razmer, ki so nastale zaradi državnega udara 6. avgusta 2008,

                              —

                              Program podpore upravljanju migracijskih tokov, za katerega okvirni nacionalni program predvideva 8 milijonov EUR, se bo izjemoma preučil, preden bo sodelovanje ponovno vzpostavljeno na podlagi ciljev in prednostnih nalog, ki še niso bili določeni.

            2.   Sprejeta sporazumna rešitev
      To pomeni, da med mavretanskimi stranmi dejansko obstaja sporazum, kot je opisano v uvodu k točki 2.

                  G.

                  Ponovno bodo stekli naslednji projekti:

                              —

                              pristanišče za rude v Nouadhibouju: pogajanja in podpis pogodbe za obnovo pristanišča, če bodo to omogočali veljavna zakonodaja in rezultati javnega razpisa. Ker je bil kot skrajni rok za izvedbo tega projekta, ki ga ni mogoče preložiti, določen 31. december 2011, dejansko obstaja nevarnost izgube sredstev za financiranje projekta (45 milijonov EUR). Komisija bo preučila vse možnosti, da bi bilo to tveganje čim manjše, čeprav se bo s časom povečalo,

                              —

                              preprogramiranje projekta za odstranitev ladijskih razbitin iz pristanišča v Nouadhibouju po prenosu za to predvidenih sredstev STABEX (23 milijonov EUR) v 10. ERS po 31. decembru 2008. Če ne bi prišlo do državnega udara, bi bila pogodba za ta projekt sklenjena pred koncem leta 2008. Postopki preprogramiranja in preučitve novega projekta se bodo nemudoma začeli, da se bo lahko čim prej začela faza izvajanja, in sicer takoj, ko bodo to omogočale politične razmere (sprejeta sporazumna rešitev),

                              —

                              objava lokalnih razpisov za zbiranje predlogov, namenjenih lokalnim skupnostim, ki so bili začasno ustavljeni.

            3.   Izvajanje rešitve za izhod iz krize
      To pomeni nepreklicno izvajanje sporazumne rešitve za izhod iz krize, kot je opisano v uvodu k točki (3).

                  H.

                  Ponovno bo vzpostavljeno dodatno sodelovanje. Zajemalo bo lahko:

                              —

                              morebitno podpiranje in spremljanje novih volitev,

                              —

                              nadaljevanje izvajanja programa za podporo sodstvu,

                              —

                              začetek izvajanja evropskega programa za krepitev institucij lokalnih skupnosti in njihovih služb,

                              —

                              začetek izvajanja programov in projektov, ki so bili podpisani ali predvideni v osmem ali devetem ERS, za katere pogodbe še niso bile sklenjene.

            4.   Popolna ponovna vzpostavitev ustavnega reda

                  I.

                  Popolna ponovna vzpostavitev ustavnega reda v Mavretaniji bo omogočila odpravo vseh zgoraj naštetih omejitev v skladu s četrtim pododstavkom člena 96(2)(c) Sporazuma AKP-ES. S tem bo omogočeno izvajanje celotnega okvirnega programa desetega ERS (156 milijonov EUR), pri čemer pa se bodo upoštevale morebitne potrebe po reviziji tega programa zaradi negativnih družbenih, gospodarskih in političnih posledic državnega udara s 6. avgusta 2008.

         Spremljanje ustreznih ukrepov

      Evropska unija bo še naprej natančno spremljala razvoj dogodkov v Mavretaniji in bo po potrebi lahko podprla uveljavljanje sporazumne politične rešitve krize, v kolikor bo rešitev temeljila na zgoraj navedenih bistvenih elementih, v skladu z zahtevami mednarodne skupnosti. V ta namen bodo organizirane redne misije spremljanja.
      Evropska unija si pridržuje pravico, da ponovno pregleda in spremeni navedene ukrepe, če bi bilo zaradi razvoja dogodkov v Mavretaniji to potrebno.
      S spoštovanjem,

            Za Komisijo

         José Manuel BARROSO

            Za Svet

         J. POSPÍŠIL


title: 2006/635/Euratom: Sklep Komisije z dne 4. aprila 2006 o podpisu in sklenitvi Sporazuma o sodelovanju pri miroljubni uporabi jedrske energije med Evropsko Skupnostjo za atomsko energijo (Euratom) in Kabinetom ministrov Ukrajine

text:
               22.9.2006

               SL

               Uradni list Evropske unije

               L 261/26

         SKLEP KOMISIJE
   z dne 4. aprila 2006
   o podpisu in sklenitvi Sporazuma o sodelovanju pri miroljubni uporabi jedrske energije med Evropsko Skupnostjo za atomsko energijo (Euratom) in Kabinetom ministrov Ukrajine
   (2006/635/Euratom)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,
   ob upoštevanju Sklepa Sveta z dne 24. septembra 2004 o odobritvi sklenitve Sporazuma o sodelovanju pri miroljubni uporabi jedrske energije med Evropsko Skupnostjo za atomsko energijo (Euratom) in Kabinetom ministrov Ukrajine s strani Komisije (1),
   ob upoštevanju naslednjega:

               (1)

               Sporazum o sodelovanju pri miroljubni uporabi jedrske energije med Evropsko Skupnostjo za atomsko energijo (Euratom) in Kabinetom ministrov Ukrajine je treba sprejeti.

               (2)

               Komisija mora imenovati osebo, pooblaščeno za podpis Sporazuma o sodelovanju pri miroljubni uporabi jedrske energije v imenu Evropske skupnosti za atomsko energijo –

         SKLENILA:
   Člen 1
   Evropska skupnost za atomsko energijo sklene Sporazum o sodelovanju pri miroljubni uporabi jedrske energije med Evropsko Skupnostjo za atomsko energijo (Euratom) in Kabinetom ministrov Ukrajine.
   Besedilo Sporazuma je priloženo temu sklepu.
   Člen 2
   Član, odgovoren za področje energije, ali oseba, ki jo ta imenuje v ta namen, je pooblaščena, da v imenu Evropske skupnosti za atomsko energijo podpiše Sporazum o sodelovanju pri miroljubni uporabi jedrske energije med Evropsko skupnostjo za atomsko energijo (Euratom) in Kabinetom ministrov Ukrajine.

      V Bruslju, 4. aprila 2006

            Za Komisijo

         Andris PIEBALGS

            Član Komisije

      (1)  Še ni objavljeno v Uradnem listu.


title: Sklep Komisije z dne 17. novembra 1987 o spremembi Sklepa 87/305/EGS z dne 26. maja 1987 o ustanovitvi Svetovalnega odbora za odpiranje javnih naročil

text:
Pomembno pravno obvestilo

|

31987D0560

Uradni list L 338 , 28/11/1987 str. 0037 - 0037 finska posebna izdaja: poglavje 6 zvezek 2 str. 0172  švedska posebna izdaja: poglavje 6 zvezek 2 str. 0172

		Sklep Komisijez dne 17. novembra 1987o spremembi Sklepa 87/305/EGS z dne 26. maja 1987 o ustanovitvi Svetovalnega odbora za odpiranje javnih naročil(87/560/EGS)KOMISIJA EVROPSKE SKUPNOSTI JEob upoštevanju Pogodbe o ustanovitvi Evropske gospodarske skupnosti,ker je Komisija s svojim Sklepom 87/305/EGS [1] ustanovila Svetovalni odbor za odpiranje javnih naročil z namenom, da ji pomaga pri ekonomskih, tehničnih, pravnih in socialnih vidikih javnih naročil;ker je bilo v skladu s členom 3 zgoraj navedenega sklepa število članov, ki sestavljajo odbor, prvotno določeno na največ 24 članov;ker se je izkazalo, da prvotno določeno število članov ne zadošča za učinkovito izvajanje nalog odbora, še zlasti pri ocenjevanju socialnih razsežnosti javnih naročil, zaradi česar je treba število članov povečati,SKLENILA:Člen 1"Odbor je sestavljen iz največ 25 članov."Člen 2Ta sklep začne učinkovati 17. novembra 1987.V Bruslju, 17. novembra 1987Za KomisijoCockfieldPodpredsednik[1] UL L 152, 12.6.1987, str. 32.--------------------------------------------------


Pomembno pravno obvestilo

|

52007BP0118(01)

1. Sklep Evropskega parlamenta z dne 24. aprila 2007 o razrešnici glede izvrševanja proračuna Evropske agencije za varnost in zdravje pri delu za proračunsko leto 2005 (C6-0392/2006 - 2006/2159(DEC))

Uradni list 074 E , 20/03/2008 str. 0214 - 0215

		1.Sklep Evropskega parlamenta z dne 24. aprila 2007 o razrešnici glede izvrševanja proraèuna Evropske agencije za varnost in zdravje pri delu za proraèunsko leto 2005 (C6-0392/2006 — 2006/2159(DEC))Evropski parlament,- ob upoštevanju zakljuènega letnega raèuna Evropske agencije za varnost in zdravje pri delu za proraèunsko leto 2005 [1],- ob upoštevanju Poroèila Raèunskega sodišèa o zakljuènem letnem raèunu Evropske agencije za varnost in zdravje pri delu za proraèunsko leto 2005 z odgovori Agencije [2],- ob upoštevanju Priporoèila Sveta z dne 27. februarja 2007 (5711/2007 — C6-0080/2007),- ob upoštevanju Pogodbe ES in zlasti èlena 276 Pogodbe,- ob upoštevanju Uredbe Sveta (ES, Euratom) št. 1605/2002 z dne 25. junija 2002 o finanèni uredbi, ki se uporablja za splošni proraèun Evropskih skupnosti [3], in zlasti èlena 185 Uredbe,- ob upoštevanju Uredbe Sveta (ES) št. 2062/94 z dne 18. julija 1994 o ustanovitvi Evropske agencije za varnost in zdravje pri delu [4] in zlasti èlena 14 Uredbe,- ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finanèni uredbi za organe iz èlena 185 Uredbe Sveta (ES, Euratom) št. 1605/2002 [5] in zlasti èlena 94 Uredbe,- ob upoštevanju èlena 71 in Priloge V svojega Poslovnika,- ob upoštevanju poroèila Odbora za proraèunski nadzor ter mnenja Odbora za zaposlovanje in socialne zadeve (A6-0105/2007),1. podeli direktorju Evropske agencije za varnost in zdravje pri delu razrešnico glede izvrševanja proraèuna Agencije za proraèunsko leto 2005;2. navaja pripombe v priloženi resoluciji;3. naroèi svojemu predsedniku, naj ta sklep in priloženo resolucijo posreduje direktorju Evropske agencije za varnost in zdravje pri delu, Svetu, Komisiji in Raèunskemu sodišèu ter poskrbi za objavo v Uradnem listu Evropskih skupnosti (serija L).[1] UL C 266, 31.10.2006, str. 19.[2] UL C 312, 19.12.2006, str. 24.[3] UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).[4] UL L 216, 20.8.1994, str. 1. Uredba, kakor je bila nazadnje spremenjena z Uredbo (ES) št. 1112/2005 (UL L 184, 15.7.2005, str. 5).[5] UL L 357, 31.12.2002, str. 72.--------------------------------------------------


title: 2005/400/ES, Euratom: Sklep Sveta z dne 23. maja 2005 o imenovanju člana Evropskega ekonomsko-socialnega odbora iz Estonije

text:
               28.5.2005

               SL

               Uradni list Evropske unije

               L 135/20

      SKLEP SVETA

   z dne 23. maja 2005
   o imenovanju člana Evropskega ekonomsko-socialnega odbora iz Estonije
   (2005/400/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 259 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 167 Pogodbe,
   ob upoštevanju Sklepa Sveta 2002/758/ES, Euratom z dne 17. septembra 2002 o imenovanju članov Ekonomsko-socialnega odbora za obdobje od 21. septembra 2002 do 20. septembra 2006 (1),
   ob upoštevanju kandidature, ki jo je predložila estonska vlada,
   ob upoštevanju mnenja Komisije,
   ob upoštevanju naslednjega:
   Po odstopu g. Kaleva KREEGIPUUJA, o čemer je bil Svet obveščen 3. septembra 2004, se je sprostilo mesto člana Evropskega ekonomsko-socialnega odbora –
   SKLENIL:
   Edini člen
   G. Kaul NURM se imenuje za člana Evropskega ekonomsko-socialnega odbora in zamenja g. Kaleva KREEGIPUUJA za preostanek mandata, ki se izteče 20. septembra 2006.

      V Bruslju, 23. maja 2005

            Za Svet

            Predsednik

         J.-L. SCHILTZ

      (1)  UL L 253, 21.9.2002, str. 9.


title: Sklep Komisije (EU) 2017/652 z dne 29. marca 2017 o predlagani državljanski pobudi z naslovom „Zaščita manjšin – milijon podpisov za raznolikost Evrope“ (Minority SafePack – one million signatures for diversity in Europe) (notificirano pod dokumentarno številko C(2017) 2200)

text:
               6.4.2017

               SL

               Uradni list Evropske unije

               L 92/100

         SKLEP KOMISIJE (EU) 2017/652
   z dne 29. marca 2017
   o predlagani državljanski pobudi z naslovom „Zaščita manjšin – milijon podpisov za raznolikost Evrope“ (Minority SafePack – one million signatures for diversity in Europe)

         (notificirano pod dokumentarno številko C(2017) 2200)

   (Besedilo v angleškem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
   ob upoštevanju naslednjega:

               (1)

               S Sklepom Komisije C(2013) 5969 z dne 13. septembra 2013 je bila zavrnjena prijava predlagane državljanske pobude z naslovom „Zaščita manjšin – milijon podpisov za raznolikost Evrope“ (Minority SafePack – one million signatures for diversity in Europe). Splošno sodišče Evropske unije je v sodbi z dne 3. februarja 2017 (zadeva T-646/13) navedeni sklep razveljavilo z obrazložitvijo, da je Komisija s tem, da ni navedla, niti kateri ukrepi od tistih, ki so navedeni v prilogi k predlogu EDP, ne spadajo v njeno pristojnost niti razlogov v utemeljitev tega sklepa, kršila obveznost obrazložitve. Da bi sprejeli ukrepe, potrebne za izvršitev sodbe Splošnega sodišča, je treba sprejeti nov sklep Komisije o zahtevku za prijavo predlagane državljanske pobude.

               (2)

               Predmet predlagane državljanske pobude z naslovom „Zaščita manjšin – milijon podpisov za raznolikost Evrope“ se nanaša na poziv EU k izboljšanju varstva oseb, ki pripadajo narodnostnim in jezikovnim manjšinam, ter h krepitvi kulturne in jezikovne raznolikosti v Uniji.

               (3)

               Cilji predlagane državljanske pobude se nanašajo na poziv EU, naj sprejme vrsto pravnih aktov za izboljšanje varstva oseb, ki pripadajo narodnostnim in jezikovnim manjšinam, ter h krepitvi kulturne in jezikovne raznolikosti v Uniji. Zajemajo naj ukrepe politike na področju regionalnih in manjšinskih jezikov, izobraževanja in kulture, regionalne politike, udeležbe, enakosti, avdiovizualnih in drugih medijskih vsebin ter tudi regionalne (državne) podpore.

               (4)

               Priloga k predlagani državljanski pobudi posebej omenja enajst pravnih aktov Unije, pri katerih je dejanski cilj državljanske pobude, da Komisija pripravi predloge, in sicer za:

                           (a)

                           priporočilo Sveta o varstvu in spodbujanju kulturne in jezikovne raznolikosti v Uniji na podlagi druge alinee člena 167(5) PDEU in druge alinee člena 165(4) PDEU;

                           (b)

                           sklep ali uredbo Evropskega parlamenta in Sveta na podlagi prve alinee člena 167(5) PDEU in prve alinee člena 165(4) PDEU za prilagoditev programov financiranja za olajšanje dostopa do njih za majhne regionalne in manjšinske jezike;

                           (c)

                           sklep ali uredbo Evropskega parlamenta in Sveta na podlagi prve alinee člena 167(5) PDEU in prve alinee člena 165(4) PDEU za ustanovitev centra za jezikovno raznolikost, ki bo krepil zavedanje o pomembnosti regionalnih in manjšinskih jezikov in spodbujal raznolikost na vseh ravneh ter ga bo pretežno financirala Unija;

                           (d)

                           uredbo Evropskega parlamenta in Sveta na podlagi členov 177 in 178 PDEU za prilagoditev skupnih določb o regionalnih skladih EU, tako da bosta varstvo manjšin ter spodbujanje kulturne in jezikovne raznolikosti zajeta v njih kot tematska cilja;

                           (e)

                           uredbo Evropskega parlamenta in Sveta na podlagi členov 173(3) in 182(1) PDEU za spremembo uredbe o programu „Obzorje 2020“, da bi se izboljšale raziskave o dodani vrednosti, ki jo narodnostne manjšine ter kulturna in jezikovna raznolikost lahko prispevajo k socialnemu in gospodarskemu razvoju v regijah EU;

                           (f)

                           direktivo, uredbo ali sklep Sveta na podlagi členov 20(2) in 25 PDEU, da bi se v EU okrepil položaj državljanov, ki pripadajo narodnostnim manjšinam, s ciljem zagotavljati, da se njihove legitimne skrbi upoštevajo pri volitvah poslancev Evropskega parlamenta;

                           (g)

                           učinkovite ukrepe za odpravljanje diskriminacije in spodbujanje enakega obravnavanja, med drugim za narodnostne manjšine, zlasti s pregledom obstoječih direktiv Sveta o enakem obravnavanju, na podlagi člena 19(1) PDEU;

                           (h)

                           spremembo zakonodaje EU, da se zagotovi približno enako obravnavanje oseb brez državljanstva in državljanov Unije, na podlagi člena 79(2) PDEU;

                           (i)

                           uredbo Evropskega parlamenta in Sveta na podlagi člena 118 PDEU, da se uvede enotna avtorska pravica, ki bi omogočila, da se celotna EU na področju avtorskih pravic obravnava kot notranji trg;

                           (j)

                           spremembo Direktive 2010/13/EU Evropskega parlamenta in Sveta (2), da se zagotovi svobodno opravljanje storitev in sprejemanje avdiovizualnih vsebin v regijah, kjer prebivajo narodnostne manjšine, na podlagi členov 53(1) in 63 PDEU;

                           (k)

                           uredbo ali sklep Sveta, da se določi skupinsko izvzetje projektov, s katerimi se spodbuja narodnostne manjšine in njihovo kulturo, na podlagi členov 109, 108(4) ali 107(3)(e) PDEU.

               (5)

               Za izvajanje Pogodb se lahko sprejmejo pravni akti Unije:

                           —

                           na področju izboljševanja poznavanja in razširjanja kulture in zgodovine evropskih narodov, ohranjanja in varstva kulturne dediščine evropskega pomena; nekomercialne kulturne izmenjave, umetniškega in književnega ustvarjanja, tudi na avdio-vizualnem področju;

                           —

                           na področju razvoja evropske razsežnosti v izobraževanju, med drugim s poučevanjem in razširjanjem jezikov držav članic;

                           —

                           pri opredelitvi nalog, prednostnih ciljev in organizacije strukturnih skladov, pod pogojem, da bodo ukrepi, ki se bodo financirali, vodili h krepitvi ekonomske, socialne in teritorialne kohezije v Uniji;

                           —

                           o posebnih ukrepih v podporo ukrepanju držav članic za doseganje ciljev pospeševanja prilagajanja industrije strukturnim spremembam, spodbujanja okolja, ki je naklonjeno pobudam in razvoju podjetij v celotni Uniji, zlasti malih in srednjih podjetij, spodbujanja okolja, ki je naklonjeno sodelovanju med podjetji, in pospeševanja boljšega izkoriščanja industrijskega potenciala politik na področju inovacij, raziskav in tehnološkega razvoja;

                           —

                           na področju raziskav in tehnološkega razvoja v obliki večletnega okvirnega programa za opredelitev znanstvenih in tehnoloških ciljev, ki naj se dosežejo z dejavnostmi Unije, ter za določitev ustreznih prednostnih nalog, s splošnim orisom takih dejavnosti ter določitvijo najvišjega skupnega zneska in podrobnih pravil za finančno udeležbo Unije v okvirnem programu in zadevnih deležev za vsako opredeljeno dejavnost;

                           —

                           na področju pravic državljanov tretjih držav, ki zakonito prebivajo v državi članici, vključno s pogoji, ki urejajo svobodo gibanja in prebivanja v drugih državah članicah EU;

                           —

                           za uvedbo evropskih pravic intelektualne lastnine, da se zagotovi enotno varstvo pravic intelektualne lastnine v vsej Uniji, in za vzpostavitev centralizirane ureditve na ravni Unije za potrjevanje, usklajevanje in nadzor;

                           —

                           za uskladitev določb zakonov ali drugih predpisov v državah članicah, ki se nanašajo na začetek opravljanja in opravljanje dejavnosti samozaposlenih oseb;

                           —

                           za določitev vrst pomoči, ki jih dodelijo države in so izvzete iz postopka iz člena 108(2) PDEU.

               (6)

               Iz teh razlogov predlagana državljanska pobuda, kolikor so njen cilj predlogi Komisije za pravne akte Unije za izvajanje Pogodb, kot je opredeljeno v točkah (a) do (e) in (h) do (k) uvodne izjave 4, ne sodi očitno zunaj okvira pristojnosti Komisije za predložitev predlogov pravnih aktov Unije za izvajanje Pogodb, v skladu s členom 4(2)(b) Uredbe.

               (7)

               Pravnega akta Unije za izvajanje Pogodb ni mogoče sprejeti z namenom, da se v EU okrepi položaj državljanov, ki pripadajo narodnostni manjšini, s ciljem zagotoviti, da se njihove legitimne skrbi upoštevajo na volitvah poslancev v Evropski parlament. Člen 20(2) PDEU določa pravice državljanov Unije. Te pravice vključujejo pravico voliti in biti voljen na volitvah v Evropski parlament v državi članici, kjer prebivajo, pod enakimi pogoji kot državljani te države. Člen 25 PDEU določa, da lahko na podlagi poročila Komisije Svet po posebnem zakonodajnem postopku in po odobritvi Evropskega parlamenta soglasno sprejme določbe za dopolnitev pravic iz člena 20(2) PDEU. Vendar morajo biti pravice, dopolnjene s takšnimi določbami, usmerjene v druge države članice, kot je država članica, katere državljanstvo ima zadevni državljan Unije, ali v institucije Unije. Toda pravni akt, predviden s predlagano državljansko pobudo „Zaščita manjšin – milijon podpisov za raznolikost Evrope“, ne vsebuje nobenih podobnih pogojev. Torej bi ustvaril tudi pravice, ki bi bile izvršljive zoper državo članico, katere državljanstvo ima zadevni državljan Unije. Zato člena 25 in 20(2) PDEU ne moreta biti pravna podlaga za sprejetje pravnega akta Unije za izvajanje Pogodb z namenom, da se v EU okrepi položaj državljanov, ki pripadajo narodnostni manjšini, s ciljem zagotoviti, da se njihove legitimne skrbi upoštevajo pri volitvah poslancev v Evropski parlament. Če bi se pravni akt, predviden s predlagano državljansko pobudo „Zaščita manjšin – milijon podpisov za raznolikost Evrope“ v bistvu nanašal na določbe, potrebne za volitve poslancev v Evropski parlament s splošnim in neposrednim glasovanjem, je navedena institucija tudi tista, ki v skladu s členom 223 PDEU pripravi predlog določb po enotnem postopku v vseh državah članicah ali v skladu z načeli, ki so skupna vsem državam članicam. Komisija torej na podlagi Pogodb ni pooblaščena za predložitev predloga za takšen pravni akt.

               (8)

               Prav tako ne more biti sprejet pravni akt Unije za izvajanje Pogodb, kar zadeva učinkovite ukrepe za obravnavo diskriminacije in spodbujanje enake obravnave, vključno za narodnostne manjšine, zlasti z revizijo obstoječih direktiv Sveta na temo enake obravnave. Medtem ko so institucije Unije, ne glede na svoje področje delovanja, zavezane spoštovanju kulturne in jezikovne raznolikosti v skladu s členom 3(3) PEU in preprečevanju diskriminacije na podlagi „pripadnosti narodnostni manjšini“ v skladu s členom 21(1) Listine Evropske unije o temeljnih pravicah, nobena izmed teh določb ni pravna podlaga za kakršno koli ukrepanje s strani institucij. Člen 19 PDEU določa, da lahko Svet brez poseganja v druge določbe Pogodb in v mejah pristojnosti Unije po Pogodbah po posebnem zakonodajnem postopku in po odobritvi Evropskega parlamenta soglasno sprejme ustrezne ukrepe za boj proti diskriminaciji na podlagi spola, rase ali narodnosti, vere ali prepričanja, invalidnosti, starosti ali spolne usmerjenosti. Vendar ta izčrpen seznam podlag za diskriminacijo ne vključuje pripadnosti narodnostni manjšini. Zato člen 19 PDEU ne more biti pravna podlaga za sprejetje pravnega akta Unije za izvajanje predlogov Pogodb za učinkovite ukrepe za obravnavo diskriminacije in spodbujanje enake obravnave, vključno za narodnostne manjšine.

               (9)

               Iz teh razlogov predlagana državljanska pobuda, kolikor so njen cilj predlogi Komisije za pravne akte Unije za izvajanje Pogodb, kot je opredeljeno v točkah (f) in (g) uvodne izjave 4, sodi očitno zunaj okvira pristojnosti Komisije za predložitev predlogov pravnih aktov Unije za izvajanje Pogodb v skladu s členom 4(2)(b) Uredbe.

               (10)

               Pogodba o Evropski uniji (PEU) krepi državljanstvo Unije in dodatno izboljšuje demokratično delovanje Unije, tako da med drugim določa, da ima vsak državljan Unije pravico sodelovati v demokratičnem življenju Unije v obliki evropske državljanske pobude.

               (11)

               V ta namen bi morali biti postopki in pogoji, potrebni za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in naredili Unijo dostopnejšo.

               (12)

               Predlagano državljansko pobudo z naslovom „Zaščita manjšin – milijon podpisov za raznolikost Evrope“ bi bilo zato treba prijaviti. Izjave o podpori tej predlagani državljanski pobudi bi bilo treba zbrati, kolikor se ta pobuda nanaša na predlog Komisije za pravne akte Unije za izvajanje Pogodb, kot je omenjeno v točkah (a) do (e) in (h) do (k) uvodne izjave 4.

         SPREJELA NASLEDNJI SKLEP:
   Člen 1
   1.   Predlagana državljanska pobuda z naslovom „Zaščita manjšin – milijon podpisov za raznolikost Evrope“ se prijavi.
   2.   Izjave o podpori tej državljanski pobudi se lahko zbirajo ob razumevanju, da se ta pobuda nanaša na predloge Komisije za:

               —

               priporočilo Sveta o varstvu in spodbujanju kulturne in jezikovne raznolikosti v Uniji;

               —

               sklep ali uredbo Evropskega parlamenta in Sveta za prilagoditev programov financiranja za olajšanje dostopa do njih za majhne regionalne in manjšinske jezike;

               —

               sklep ali uredbo Evropskega parlamenta in Sveta za ustanovitev centra za jezikovno raznolikost, ki bo krepil zavedanje o pomembnosti regionalnih in manjšinskih jezikov in spodbujal raznolikost na vseh ravneh ter ga bo pretežno financirala Unija;

               —

               uredbo o prilagoditvi splošnih pravil, ki veljajo za naloge, prednostne cilje in organizacijo strukturnih skladov, na način, ki upošteva varstvo manjšin in spodbujanje kulturne in jezikovne raznolikosti, pod pogojem, da bodo ukrepi, ki se bodo financirali, vodili h krepitvi ekonomske, socialne in teritorialne kohezije v Uniji;

               —

               uredbo Evropskega parlamenta in Sveta za spremembo uredbe o programu „Obzorje 2020“, da bi se izboljšale raziskave o dodani vrednosti, ki jo narodnostne manjšine ter kulturna in jezikovna raznolikost lahko prispevajo k socialnemu in gospodarskemu razvoju v regijah EU;

               —

               spremembo zakonodaje EU, da se zagotovi približno enako obravnavanje oseb brez državljanstva in državljanov Unije;

               —

               uredbo Evropskega parlamenta in Sveta, da se uvede enotna avtorska pravica, ki bi omogočila, da se celotna EU na področju avtorskih pravic obravnava kot notranji trg;

               —

               spremembo Direktive 2010/13/EU Evropskega parlamenta in Sveta, da se zagotovi svobodno opravljanje storitev in sprejemanje avdiovizualnih vsebin v regijah, kjer prebivajo narodnostne manjšine;

               —

               uredbo ali sklep Sveta, da se določi skupinsko izvzetje projektov, s katerimi se spodbuja narodnostne manjšine in njihovo kulturo, iz postopka iz člena 108(2) PDEU.

         Člen 2
   Ta sklep začne veljati 3. aprila 2017.
   Člen 3
   Ta sklep je naslovljen na organizatorje (člane državljanskega odbora) predlagane državljanske pobude „Zaščita manjšin – milijon podpisov za raznolikost Evrope“, ki jih zastopata Hans Heinrich HANSEN in Hunor KELEMEN v vlogi kontaktnih oseb.

      V Bruslju, 29. marca 2017

            Za Komisijo

         Frans TIMMERMANS

            Prvi podpredsednik

      (1)  UL L 65, 11.3.2011, str. 1.

      (2)  Direktiva 2010/13/EU Evropskega parlamenta in Sveta z dne 10. marca 2010 o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (Direktiva o avdiovizualnih medijskih storitvah) (UL L 95, 15.4.2010, str. 1).


title: Sklep Sveta (EU) 2015/1792 z dne 5. oktobra 2015 o imenovanju petih španskih članov in petih španskih nadomestnih članov Odbora regij

text:
               7.10.2015

               SL

               Uradni list Evropske unije

               L 260/28

         SKLEP SVETA (EU) 2015/1792
   z dne 5. oktobra 2015
   o imenovanju petih španskih članov in petih španskih nadomestnih članov Odbora regij
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predlogov španske vlade,
   ob upoštevanju naslednjega:

               (1)

               Svet je 26. januarja, 5. februarja in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandatov Rite BARBERÁ NOLLA, Yolande BARCINA ANGULO, Maríe Dolores de COSPEDAL GARCÍA, Ignacia GONZÁLEZA GONZÁLEZA in Joséja Antonia MONAGA TERRAZE se je sprostilo pet mest članov Odbora regij.

               (3)

               Zaradi konca mandatov Enriqueja BARRASE SÁNCHEZA, Borje COROMINASA FISASA, Terese GIMÉNEZ DELGADO DE TORRES, Maríe Victorie PALAU TÁRREGA in Juana Luisa SÁNCHEZA DE MUNIÁINA LACASE se je sprostilo pet mest nadomestnih članov Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se za člane Odbora regij imenujejo:

               —

               D.a Miren Uxue BARCOS BERRUEZO, Presidenta de la Comunidad Foral de Navarra,

               —

               D.a Cristina CIFUENTES CUENCAS, Presidenta de la Comunidad de Madrid,

               —

               D. Guillermo FERNÁNDEZ VARA, Presidente de la Junta de Extremadura,

               —

               D. Emiliano GARCÍA-PAGE SÁNCHEZ, Presidente de la Junta de Comunidades de Castilla-La Mancha,

               —

               D. Ximo PUIG I FERRER, Presidente de la Generalidad Valenciana.

         Člen 2
   Za preostanek mandata, ki se izteče 25. januarja 2020, se za nadomestne člane Odbora regij imenujejo:

               —

               Dña Rosa BALAS TORRES, Directora General de Acción Exterior de la Junta de Extremadura,

               —

               Dña. Elena CEBRIÁN CALVO, Consejera de Agricultura, Medio Ambiente, Cambio Climático y Desarrollo Rural de la Generalidad Valenciana,

               —

               D. Cruz FERNÁNDEZ MARISCAL, Director General de Relaciones Institucionales y Asuntos Europeos de la Vicepresidencia de la Junta de Comunidades de Castilla-La Mancha,

               —

               D.a Yolanda IBARROLA DE LA FUENTE, Directora General de Asuntos Europeos y Cooperación con el Estado de la Comunidad Autónoma de Madrid,

               —

               D.a Ana OLLO HUALDE, Consejera de Relaciones Ciudadanas e Institucionales.

         Člen 3
   Ta sklep začne veljati na dan sprejetja.

      V Luxembourgu, 5. oktobra 2015

            Za Svet

            Predsednik

         N. SCHMIT

      (1)  UL L 20, 27.1.2015, str. 42.

      (2)  UL L 31, 7.2.2015, str. 25.

      (3)  UL L 159, 25.6.2015, str. 70.